Xahrejn ilu l-Kap tal-PN Bernard Grech kien qal li l-liġi il-kannabis, li l-Partit Laburista ilu tant iwiegħed, għandha l-ewwel u qabel kollox tindirizza kif il-kannabis tista' tinxtara. "Jekk ma jkunx hekk, ir-rilassament tal-liġijiet se jwassal biss biex jissaħħaħ is-suq illegali, bil-kriminalità organizzata tapprofitta". Illum, il-Gvern emenda l-proposta tiegħu għall-mod kif kien qal il-Kap tal-PN, permezz tal-introduzzjoni ta' assoċjazzjonijiet bis-sħubija. "Dan huwa każ ieħor kif l-Oppożizzjoni qed iġġib il-bidla", qal Bernard Grech f'messaġġ fuq il-media soċjali. "Ninsab ħerqan għall-pubblikazzjoni tal-Abbozz ta' Liġi biex ikollna diskussjoni serja dwaru fil-Parlament, u nipproponu l-emendi li jkun hemm bżonn." Fost il-proposti li qed iressaq il-Gvern hemm li kull adult li jkollu fil-pussess tiegħu sa massimu ta' 7 grammi kannabis… mhux se jkun meqjus li wettaq reat. Dan filwaqt li persuni taħt it-tmintax-il sena li jinqabdu b'pussess ta' 7 grammi kannabis se jkunu mħarrka u jidhru quddiem il-Kummissarju tal-Ġustizzja. Proposta oħra hija li se jkun permess li ssir kultivazzjoni sa massimu ta' erba' pjanti tal-kannabis f'kull dar irrispettivament minn numru ta' residenti li jgħixu fiha. Il-konsum fil-pubbliku minn 7 grammi sa 28 gramma jagħti lok għal proċeduri quddiem il-Kummissarju tal-Ġustizzja, kif ukoll ikun hemm penali. Proposta oħra tagħti permess li grupp ta' persuni jistgħu jorganizzaw ruħhom f'assoċjazzjoni li jikkultivaw il-kannabis u jqassmuha fost il-membri li jkollhom iktar minn 18-il sena. Intant, l-abbozz jghid li in-numru ta' membri fl-assoċjazzjoni ma jistax ikun iktar minn 500 u ma jistax jitqassam iktar minn 7 grammi kuljum lil kull individwu sa massimu ta' 50 gramma kull xahar. L-organizzazzjoni tista' tqassam sa massimu ta' 70 żerriegħa lil kull membru kull xahar… u ma tistax tinżamm ikar minn 500 gramma kannabis imnixxfa. Apparti dan, irid ikun hemm minn tal-inqas 250 metru distanza mill-iskejjel u mhux se jkun permess li jitwaħħlu simboli relatati mal-kannabis. Din ir-riforma se tippermetti wkoll li min fil-passat instab ħati b'pussess ta' kannabis, se jkun jista' jneħħi s-sentenza li ngħatatlu mill-kondotta permezz ta' ittra bil-miktub. Il-kwistjoni tal-Kannabis kienet spiccat f'ħoġor Owen Bonnici wara li Rosianne Cutajar irrizenjat minn Segretarju Parlamentari fi Frar li għadda. Dan wara l-każ tas-senserija, u r-rabtiet tagħha ma' Yorgen Fenech.